  Анжелика Тихонова корреспондент 15-тӥ коньывуонэ Удмуртиын, озьы ик тросаз Россиысь улосвылъёсын, калыкез гожъян-чотан кутскоз. Огъяросси ужрад 14-тӥ шуркынмонозь кыстӥськоз. Туэ нырысьсэ со цифровой амалэн но ортчоз. Со сярысь Удмуртстат ивортӥз. Эскеронъёс 2010-тӥ арын калыкез гожъян-чотан дырысен воштӥськонъёсты адӟыны луонлык сётозы. Ужрад улсын Удмуртиын улӥсьёс 33 юанлы валэктон сётозы, 23-ез соос пӧлысь социально-демографической тодметъёсын герӟаськемын: выжы (пиосмурт яке кышномурт), арлыд, гражданство, вордӥськем инты, йӧслык, кылъёсты тодон, дышетскем, нылпиослэн лыдзы, коньдон поттон амал. Дасэз юанъёс улон инты сярысь луозы: кыӵе коркаын улӥськоды, кыӵе арын со пуктэмын, кыӵе быдӟалаез, кӧня висъетъёсыз, кыӵе ӟечлыкез, интернетэз вань-а, ӧвӧл-а  Россиын огдыр улӥсьёс сизьым юанлы валэктон сётозы: выжызы, арлыдзы, ялан улон кунзы, Россие вуон мугзы но кӧня дырлы лыктэмзы. Калыкез гожъян-чотанэ электрон амалэн 15-тӥ коньывуонысен 8-тӥ шуркынмонозь «Госуслуги» порталын пыриськыны луоз. Со понна «Пройти перепись населения» услугаез быръёно. Электрон анкетаез ас вылэ сяна, семьялэн вань ёзчиосыз понна но гожтыны яра. Юан-веранэз ортчем бере, одно ик QR-кодзэ кельтоно, сое гожъян-чотанэз нуисьлы возьматоно луоз.  Интернет-переписе тросгес калык мед пыриськоз шуыса, трос луонлыко центръёсын (МФЦ) нимаз компьютер сылоз. Валэктон уж волонтёръёс нуозы Оглом элькунын калыкез гожъян-чотан вакытэ 250 волонтёръёс ужалозы, тросэз соос пӧлысь огъяросси но элькун ужрадъёсы пыриськылэмын ини. Озьы ик гожъясь-чотасьлэсь доре лыктэмзэ возьманы яра. Удмуртиын переписчиклэсь ужзэ 2 сюрс 731 адями быдэсъялоз, со сяна, 456 контролёръёс тыршозы.  Тодэ вайытом, туэ калыкез лыдъян-гожтон дыръя кык но солэсь трос анай кылэз но одӥг но солэсь трос йӧслыкез пусйыны луоз. Тегъёс: Мерлык Ижкар Удмуртия Россия лыдъян-гожъян  